Тау Валерэ и ехъулIэныгъэ лъагэ
Ди къэралым и ищхъэрэ къалащхьэ Санкт-Петербург иджыблагъэ щекIуэкIащ «Основы безопаснос-ти жизнедеятельности» (ОБЖ) предметымкIэ екIуэкIа урысейпсо олимпиадэм и иужьрей Iыхьэр. Къэбэрдей-Балъкъэрым къыбгъэдэкIыу абы хэтащ Тау Валерэ. Хэтам и мызакъуэу, ди гуапэ зэрыхъущи, къэралпсо зэпеуэм щытекIуащ, щалъхуа щIыналъэм и пщIэр лъагэу иIэту.
Урысейпсо олимпиадэм и кIэух зэхьэзэхуэм хэтащ къэралым хыхьэ щIыналъэ 57-м ящыщу школакIуэ 200-м щIигъу. Ахэр зэпеуащ ОБЖ-м и теорие, практикэ IыхьэхэмкIэ. А унэтIыныгъэхэмкIэ щIэныгъэ куу къэзыгъэлъэгъуа Тау Валерэ къыхуагъэфэщащ зэпе-уэм и щIыхь тхылъыр, кубокыр. Зэпеуэм щытекIуахэми абы къыхэжаныкIахэми гуапэу ехъуэхъуащ ОБЖ-мкIэ щыIэ иджырей тхылъхэм я нэхъыфIыр зи къалэмыпэм къыпыкIа, Урысейм и ЛIыхъужь Воробьёв Юрий.
Валерэ Налшык дэт курыт школ №5-м, Пушкин Александр и цIэр зезыхьэм, и 11-нэ классым щIэсщ. НыбжьыщIэр фIы дыдэу йоджэ, къинэмыщIауэ, жыджэру хэтщ школым, къалэм, республикэм щекIуэкI жылагъуэ Iуэхухэм. ОБЖ-мкIэ къихьа текIуэныгъэр Валерэ и япэ ехъулIэныгъэкъым. Ди республикэм и еджакIуэ нэхъыфIхэм ящыщ щIалэщIэр хэтащ «Къэбэрдей-Балъкъэрым и Iущхэмрэ Iущыцэхэмрэ» гуманитар телевизионнэ олимпиадэм. ТхыдэмкIэ, щэнхабзэмрэ хэкур джынымкIэ зэпеуа ныбжьыщIэхэм я пашэ хъуахэм яхэтащ Таур икIи «Iущхэмрэ Iущыцэхэмрэ» урысейпсо олимпиадэм и кIэух зэпеуэу нэгъабэ Москва щекIуэкIам жыджэру хэтащ.
Зи насып къэкIуэгъуэ ныбжьыщIэм, щIалэ Iущым, щIэныгъэ куурэ гъэсэныгъэ екIурэ зыбгъэдэлъым, дохъуэхъу къэралпсо утыкум къыщихьа текIуэныгъэм хуэ-дэ куэдкIэ къызыхэкIа унагъуэр, и нэхъыжьыфIхэр, лъэпкъыр иджыри куэдрэ игъэгушхуэу, гъащIэм хуиIэ мурадхэмрэ хъуэпсапIэхэмрэ къехъулIэу псэуну.
ЖЫЛАСЭ Маритэ.
